《游山和白沙晚酌韵十首 其二 大江》
明代·王渐逵

大冈遥合隐回溪，石磴参差紫翠迷。榕叶暗云归鹤误，梅花留月傍人低。

村居回集因山转，酒市沽来隔垄提。可是先生归去早，冠裾不点陌中泥。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。